Γιούργκεν Μπέκερ (συγγραφέας)

Ο **Γιούργκεν Μπέκερ** () (10 Ιουλίου 1932 – 7 Νοεμβρίου 2024) ήταν Γερμανός ποιητής, πεζογράφος και συγγραφέας ραδιοφωνικών θεατρικών έργων.

## Βιογραφικά στοιχεία και καριέρα
Ο Μπέκερ γεννήθηκε στην Κολωνία το 1932. Η οικογένειά του μετακόμισε από την Κολωνία στην Ερφούρτη το 1939, οπότε πέρασε τα παιδικά του χρόνια κατά τη διάρκεια του πολέμου στη Θουριγγία. Το 1947, η οικογένεια μετακόμισε στο Βάλντμπρολ της Δυτικής Γερμανίας και το 1950 επέστρεψε στην Κολωνία. Από το 1950 έως το 1953, φοίτησε σε γυμνάσιο εκεί.  Άρχισε να σπουδάζει γερμανική φιλολογία, αλλά διέκοψε ένα χρόνο αργότερα. 

Τα επόμενα χρόνια κατείχε διάφορες θέσεις στην Κολωνία. Από το 1959 έως το 1964 εργάστηκε για τη δημόσια ραδιοφωνία της Δυτικής Γερμανίας και από το 1964 έως το 1966 ως λογοτεχνικός συντάκτης σε εκδοτικό οίκο. Από το 1973 ήταν διευθυντής εκδόσεων και από το 1974 έως το 1993 διευθυντής του τμήματος ραδιοφωνικών θεάτρων στη Γερμανική ραδιοτηλεόραση.   

Από το 1960, ο Μπέκερ ήταν μέλος της Ομάδας 47, της οποίας το λογοτεχνικό βραβείο κέρδισε στην τελευταία συνάντηση της ομάδας το 1967.  Από το 1969, ήταν μέλος του Γερμανικού Κέντρου PEN και της Ακαδημίας Τεχνών, από το 1974 της Γερμανικής Ακαδημίας Γλώσσας και Λογοτεχνίας, από το 1984 της Ακαδημίας Επιστημών και Λογοτεχνίας στο Μάιντς και από το 2009 της Ακαδημίας Επιστημών, Ανθρωπιστικών Σπουδών και Τεχνών της Βόρειας Ρηνανίας-Βεστφαλίας. 

Το 2012 εμφανίστηκε ένα ντοκιμαντέρ γι' αυτόν, με τίτλο *«Στην Κόλαση της Σιωπής» από τον* *συγγραφέα Γιούργκεν Μπέκερ*. Σε παραγωγή του Κρίστοφ Φέλντερ, το 80λεπτο πορτρέτο παρουσίασε συνεντεύξεις του, καθώς και αναφορές από τους συγγραφείς Γκύντερ Γκρας, Ούβε Γιόνσον και Χανς Μάγκνους Έντσενσμπεργκερ, όλοι μέλη της Ομάδας 47. 

Του απονεμήθηκαν πολλά βραβεία, μεταξύ των οποίων το 2014 το βραβείο Γκέοργκ Μπύχνερ. 

## Λογοτεχνικό έργο
Ο Γιούργκεν Μπέκερ εμφανίστηκε ως ποιητής τη δεκαετία του 1960 με ένα έντονα πειραματικό λογοτεχνικό ύφος που έδινε έμφαση στην ανοιχτή μορφή, κυρίως σε αντίθεση με τη συμβατική αφήγηση. Τα έργα του χαρακτηρίζονται από την παραβίαση όλων των προτύπων, συμπεριλαμβανομένων των τυπογραφικών και ορθογραφικών συμβάσεων, και κινούνται μεταξύ πραγματικού και φανταστικού, μεταξύ του εξωτερικού κόσμου και του εσωτερικού σύμπαντος. Σε μεταγενέστερα κείμενα, αυτή η τάση είναι λιγότερο έντονη. Το τοπίο παίζει σημαντικό ρόλο στην ποίηση του Μπέκερ. Εκτός από την ποίηση που αποτελεί το κύριο σώμα του έργου του, έγραψε επίσης διηγήματα, μυθιστορήματα και ραδιοφωνικά θεατρικά έργα. Από το 1994, τα έργα του έχουν δημοσιευτεί στο περιοδικό *Sinn und Form*, το οποίο εκδίδεται από την Ακαδημία Τεχνών στο Βερολίνο. 

Η πτώση του Τείχους του Βερολίνου και η επανένωση της Γερμανίας άσκησαν καθοριστική επίδραση στο συγγραφικό έργο του. Η εκ νέου ανακάλυψη των τόπων και των τοπίων μεταξύ των ποταμών Έλβα και Όντερ, του Ρύγκεν και των δασών της Θουριγγίας του ενέπνευσε τις ποιητικές του συλλογές *Φοξτρότ στο στάδιο της Ερφούρτης* (1993) και *Ημερολόγιο* *επαναλήψεων* (1999), το διήγημα *Το Αγνοούμενο υπόλειμμα* (1997) και, κυρίως, το μυθιστόρημα *Από την ιστορία των χωρισμών,* που εκδόθηκε το καλοκαίρι του 1999 και ήταν το πρώτο μυθιστόρημά του. Είναι μια συγκινητική, προσωπική ιστορία που συνδυάζεται με γεγονότα του παρελθόντος που επιστρέφουν στη μνήμη του: πολεμικά γεγονότα, αεροπορικές επιδρομές, που έζησε εκεί.  

### Προσωπική ζωή
Ο Μπέκερ ήταν παντρεμένος με τη ζωγράφο Ράνγκο Μπόνε από το 1965 και ζούσε στο Όντενταλ κοντά στην Κολωνία. Ο γιος τους είναι ο φωτογράφος και σκηνοθέτης Μπόρις Μπέκερ. Η σύζυγός του πέθανε το 2021. Ο Μπέκερ πέθανε στην Κολωνία το 2024, σε ηλικία 92 ετών. 

## Βραβεία
 
* 1964: Βραβείο Προώθησης Νέων Καλλιτεχνών της Κάτω Σαξονίας στην κατηγορία Λογοτεχνίας
* 1965/1966: Υποτροφία στη Γερμανική Ακαδημία Ρώμης Βίλα Μάσιμο
* 1967: Βραβείο Ομάδας 47
* 1968: Βραβείο Λογοτεχνίας της πόλης της Κολωνίας
* 1980: Βραβείο Λογοτεχνίας της Βαυαρικής Ακαδημίας Καλών Τεχνών (Μόναχο)
* 1981: Βραβείο Γερμανών Κριτικών
* 1987: Βραβείο Λογοτεχνίας Βρέμης
* 1994: Βραβείο Πέτερ Χούσελ - Βραβείο Λογοτεχνίας Βερολίνου
* 1995: Βραβείο Χάινριχ Μπελ
* 1998: Ρηνανικό Βραβείο Λογοτεχνίας 
* 2001: Βραβείο Ούβε Γιόνσον 
* 2006: Βραβείο Χέρμαν Λεντς
* 2007: Βραβείο Λογοτεχνίας του Ντίσελντορφ
* 2009: Βραβείο Σίλερ του Γερμανικού Ιδρύματος Σίλερ
* 2011: Βραβείο Λογοτεχνίας Θουριγγίας
* 2013: Βραβείο Γκούντερ Άιχ 
* 2014: Βραβείο Γκέοργκ Μπύχνερ 

## Έργα (επιλογή)

* 1964: *Felder* *- Πεδία,* ποίηση
* 1969: *Bilder, Häuser, Hausfreunde. Drei Hörspiele* *- Εικόνες, Σπίτια, Φίλοι του Σπιτιού*. Τρία ραδιοφωνικά έργα
* 1971: *Schnee* *- Χιόνι,* ποίηση
* 1977: *Erzähl mir nichts vom Krieg* *- Μη μου λες για τον πόλεμο*
* 1983: *Die Türe zum Meer - Η πόρτα προς τη θάλασσα,* πεζογραφία
* 1984: *Erzählen bis Ostende - Ιστορίες από την Οστάνδη*
* 1988: *Felder* - *Πεδιάδες,* ποίηση
* 1999: *Aus der Geschichte der Trennungen* *- Από την ιστορία των χωρισμών,* μυθιστόρημα
* 2003: *Schnee in den Ardennen - Χιόνι στις Αρδέννες,*  μυθιστόρημα σε μορφή ημερολογίου
## Παραπομπές


Κατηγορία:Γερμανοί ποιητές
Κατηγορία:Γερμανοί μυθιστοριογράφοι
Κατηγορία:Γερμανοί διηγηματογράφοι
Κατηγορία:Γερμανοί θεατρικοί συγγραφείς